As uns' oll Päsel dat vernamen,
Seggt hei tau sine Fru: »Mak mi dat t'recht,
Von dat ick di all gistern seggt.«
Nimmt sinen Mantel üm, makt sick parat
Un geiht taum Amtmann in de Stadt.
As hei em will de Sak vertellen,
Dunn fängt de Amtmann an tau schellen
Un makt en gruglichen Randal
Un ritt em niderträchtig dal.
Oll Päsel seggt kein Wurt, nimmt blot ganz sachten
Sin Mantelslipp en beten höger,
As wull hei sick dor wat betrachten.
As dit de Amtmann sach, dunn sweg'e,
Un endlich säd'e: »Na, ich dächt',
Wir ließen jetzt die Sache ruhn.
Dabei ist weiter nichts zu tun,
Denn in der Hauptsach' hat Er recht:
Er hat das Fahren gar nicht nötig,
Und wenn Er's wünscht, so bin ich gleich erbötig,
Ihm d'rüber eine Schrift zu geben.«
»Herr Amtmann, ja; dat wull ick eben.
Wenn ick so'n Schriwen heww, bün ick doch sicher,
Un Sei is't mäglich ok in'n Vurtel.«
De Amtmann schriwwt un seggt: »Hier ist die Urtel –
Den Hasen bring' Er in die Küche.«
»Wat denn för'n Has'? Verstah ick recht?
Heww'n Sei nich von en Hasen seggt?«
»Was Er für Winkelzüge macht!
Er hat ja einen mitgebracht.«
»Ih wat, Herr Amtmann! Ick en Hasen?
Sei will'n woll 'n beten mit mi spaßen?«
»Nein, Er will spaßen, wie's mir scheint.
Dort unter seinem Rockelor,
Da kucken ja die Ohren vor.
Nur raus damit, mein alter Freund!«
De Bur, de bört de Slipp tau Höcht
Un steiht, as wenn de Slag em rögt,
Un seggt, as hei de Uhren süht:
»Wo Düwel, ne! Wat heit denn dat?
Dat weit denn doch de Kuckuck, wat
Mit olle Lüd doch all geschüht;
Na, dit verstah, wer dit versteiht!
Dor hett mi doch dat Görenpack
Taum bloten, puren Schawernack
De Uhren an den Mantel neiht!«